太師行寄王太史彥舟
作者：米芾
朝代：宋

paragraphs: 太師天源環賜第，自榜回鸞鴉雀避。
好賓嗜古富圖書，玉軸牙籤捧珠翠。
歌舞陳前慰俗人，不傾玉瀝發銀縢。
王郎十八魁天下，招客同延貴客星。
末出東晉十三帖，此第十一石藴瓊。
絹標間是褚公寫，誤以右軍標作謝。
我時指出一座驚，精神煥起光相射。
磨墨要余定等差，謝公鬰勃冠烟華。
當時傾笈換不得，歸來嘔血目生花。
十五年間兩到國，朱門如舊無高牙。
帖歸翰長以姻媾，忽然陳前興健嗟。
開元璽封尋復出，永存珍秘相王涯。
翰林印著建中歲，王謝炎靈傳更貴。
副車侍中王貽永，出征不貨收文藝。
太常借模真却還，郗愔入版餘皆棄。
芳林鬻第書有行，次入太師重姓李。
我識翰長自布衣，論文寫字不相非。
知己酷好輟己好，惠然發篋手見歸。
謝安談笑康江左，物外人標沒兩大。
子敬合書只後批，天才物望都無那。
治亂悠悠八百年，人隆偶聚散亦遄。
兵火水土不隨劫，端使米老鋪案間。
我生辛卯兩丙運，今歲步辛月亦然。
丙申時宜辛丑日，此帖忽至庸非天。
臨風浩思王仲寶，江南宰相只謝安。